Komisijos reglamentas (EB) Nr. 1353/2000
2000 m. birželio 26 d.
dėl nuolatinio leidimo naudoti priedą, laikino leidimo naudoti naujus priedus, naujų priedų paskirčių ir naujų preparatų pašaruose
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos direktyva 1999/20/EB [2], ypač į jos 3 straipsnį,
kadangi:
(1) Direktyvoje 70/524/EEB numatyta, kad leidžiama naudoti naujus priedus arba priedus naujoms paskirtims atsižvelgiant į mokslo ir technikos žinių pažangą.
(2) Nuolatinis leidimas naudoti fermentų grupei priklausantį preparatą suteikiamas, jei įvykdomos visos Direktyvos 70/524/EEB 3 straipsnio a punkte nurodytos sąlygos.
(3) Buvo pateikti duomenys nuolatiniam leidimui naudoti 3-fitazę (EB 3.1.3.8), gautą iš Aspergillus niger (CBS 114.94), kuri aprašyta priede.
(4) Laikinas leidimas naudoti naujus priedus ar naudoti priedus naujoms paskirtims suteikiamas, jei pagal pašaruose leistiną normą tai neturi neigiamo poveikio žmonių ar gyvūnų sveikatai arba aplinkos apsaugai, taip pat nekenkia vartotojui, kai pakeičiamos gyvulininkystės produktų savybės, jei jų buvimas pašaruose gali būti kontroliuojamas, ir jei, atsižvelgiant į turimus rezultatus, pagrįstai galima manyti, kad būdami tokiuose pašaruose, jie turi teigiamą poveikį šių pašarų savybėms arba gyvulininkystės produkcijos gamybai.
(5) Buvo pateikti duomenys, kad būtų leista laikinai naudoti naujus fermentus ir mikroorganizmus, naujos paskirties fermentus ir pakeisti leistinus naudoti fermentų preparatus naujais tų pačių fermentų preparatais.
(6) Tarybos direktyva 89/391/EEB [3] dėl priemonių darbuotojų saugai ir sveikatai darbe gerinti nustatymo ir su ja susijusios konkrečios direktyvos, ypač Tarybos direktyva 90/679/EB [4] su paskutiniais pakeitimais, padarytais Komisijos direktyva 97/65/EB [5] dėl darbuotojų apsaugos nuo rizikos, susijusios su biologinių veiksnių poveikiu darbe, yra visa apimtimi taikomos darbuotojams naudojant ir manipuliuojant priedais pašaruose.
(7) Gyvūnų mitybos mokslinis komitetas pateikė palankią nuomonę dėl šių fermentinių ir mikroorganizmų preparatų nekenksmingumo ir dėl fermentinio preparato, kurį siūloma leisti naudoti neribotą laiką, teigiamo poveikio gyvūninei produkcijai.
(8) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede nurodytai fermentų grupei priklausantį preparatą pagal Direktyvą 70/524/EEB leidžiama naudoti kaip priedą gyvūnų mitybai minėtame priede nustatytomis sąlygomis.
2 straipsnis
Sąlygos, kuriomis leidžiama naudoti preparatus Nr. 16 ir Nr. 17, priklausančius šio reglamento II priede nurodytai fermentų grupei, pagal Direktyvą 70/524/EEB iš dalies pakeičiamos minėtame priede nurodytomis sąlygomis.
3 straipsnis
Šio reglamento III priede nurodytai fermentų grupei priklausantį preparatą pagal Direktyvą 70/524/EEB leidžiama naudoti kaip priedą gyvūnų mitybai minėtame priede nustatytomis sąlygomis.
4 straipsnis
Šio reglamento IV priede nurodytai mikroorganizmų grupei priklausantį preparatą pagal Direktyvą 70/524/EEB leidžiama naudoti kaip priedą gyvūnų mitybai minėtame priede nustatytomis sąlygomis.
5 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. birželio 26 d.